FI Euroopan unionin virallinen lehti L 163/30

KOMISSION ASETUS (EU) N:o 568/2010,

annettu 29 päivänä kesäkuuta 2010,

Euroopan parlamentin ja neuvoston asetuksen (EY) N:o 767/2009 liitteen III muuttamisesta siltä osin kuin on kyse kiellosta saattaa markkinoille tai käyttää eläinten ruokinnassa n-alkaaneilla kasvatetuista Candida-hiivoista saatavia valkuaistuotteita

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon rehun markkinoille saattamisesta ja käytöstä, Euroopan parlamentin ja neuvoston asetuksen (EY) N:o 1831/2003 muuttamisesta sekä neuvoston direktiivin 79/373/ETY, komission direktiivin 80/511/ETY, neuvoston direktiivien 82/471/ETY, 83/228/ETY, 93/74/ETY, 93/113/EY ja 96/25/EY ja komission päätöksen 2004/217/EY kumoamisesta 13 päivänä heinäkuuta 2009 annetun Euroopan parlamentin ja neuvoston asetuksen (EY) N:o 767/2009 (1) ja erityisesti sen 6 artiklan 2 kohdan toisen alakohdan,

sekä katsoo seuraavaa:

(1) Asetuksessa (EY) N:o 767/2009 vahvistetaan rehua koskevat yleiset turvallisuuteen ja kaupan pitämiseen liittyvät vaatimukset. Siihen sisältyy erityisesti luettelo niistä aineista, joiden markkinoille saattaminen tai käyttö eläinten ravinnoksi on rajoitettua tai kielletty.

(2) Neuvoston direktiivillä 82/471/ETY (2) ja n-alkaaneilla kasvatetuista Candida-hiivoista saatavien valkuaistuotteiden käytön kieltämisestä rehuissa 10 päivänä heinäkuuta 1985 tehdyllä komission päätöksellä 85/382/ETY (3) kielletään n-alkaaneilla kasvatetuista Candida-hiivoista saatavien valkuaistuotteiden saattaminen markkinoille ja käyttö rehuissa. Kiellon syynä on se, että tietyt n-alkaaneilla kasvatetut Candida-heimoon kuuluvat hiivakannat ovat patogeenisiä ja voivat tietyissä olosuhteissa aiheuttaa yliherkkyysreaktioita ja siten mahdollisesti vaarantaa eläinten tai ihmisten terveyden.

(3) Koska ei ole uutta teknistä kehitystä tai uutta näyttöä, jonka mukaan tällaisia valkuaistuotteita olisi turvallista käyttää eläinten ravinnoksi, kyseisten tuotteiden saattaminen markkinoille ja käyttö olisi edelleen kiellettävä sekä olisi asetuksessa (EY) N:o 767/2009 vahvistettava tämä kielto.

(4) Rehujen turvallisuusriskien hallitsemiseksi asetuksen (EY) N:o 767/2009 liitteessä III olevaan 1 lukuun oli sisällytettävä aiemmin komission päätökseen 2004/217/EY (4) sisältynyt luettelo aineista, joiden markkinoille saattaminen käytettäväksi eläinten ravinnoksi on kielletty.

(5) Asetuksen (EY) N:o 767/2009 liitteessä III oleva 1 luvun 5 ja 6 kohta olisi saatettava päätöksen 2004/217/ETY mukaiseksi.

(6) Sen vuoksi olisi asetusta (EY) N:o 767/2009 muutettava.

(7) Selkeyden vuoksi päätös 85/382/ETY olisi kumottava.

(8) Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,

ON HYVÄKSYNYT TÄMÄN ASETUKSEN:

1 artikla

Muutetaan asetuksen (EY) N:o 767/2009 liitteessä III oleva 1 luku seuraavasti:

1) Korvataan 5 ja 6 kohta seuraavasti: ”5) yhdyskunta-, talous- ja teollisuusjätevesien, sellaisina kuin ne määritellään yhdyskuntajätevesistä 21 päivänä toukokuuta 1991 annetun neuvoston direktiivin 91/271/ETY (5) 2 artiklassa, käsittelyn kaikki eri vaiheissa muodostuvat jätteet, riippumatta niiden jatkokäsittelystä tai jätevesien (6) alkuperästä; 6) kiinteät yhdyskuntajätteet (7), kuten kotitalousjätteet;

2) Lisätään 8 kohta seuraavasti: ”8) n-alkaaneilla kasvatetuista Candida-hiivoista saatavat valkuaistuotteet.”

2 artikla

Kumotaan päätös 85/382/ETY.

3 artikla

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Sitä sovelletaan 1 päivästä syyskuuta 2010.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 29 päivänä kesäkuuta 2010. Komission puolesta José Manuel BARROSO Puheenjohtaja

(1) EUVL L 229, 1.9.2009, s. 1.

(2) EYVL L 213, 21.7.1982, s. 8.

(3) EYVL L 217, 14.8.1985, s. 27.

(4) EUVL L 67, 5.3.2004, s. 31.

(5) EYVL L 135, 30.5.1991, s. 40.

(6) Termillä ’jätevesi’ ei tarkoiteta ’prosessivettä’ eli itsenäisistä, elintarvike- tai rehuteollisuuden integroiduista johdoista peräisin olevaa vettä; näihin johtoihin johdettavan veden on oltava terveellistä ja puhdasta vettä siten kuin ihmisten käyttöön tarkoitetun veden laadusta 3 päivänä marraskuuta 1998 annetun neuvoston direktiivin 98/83/EY (EYVL L 330, 5.12.1998, s. 32) 4 artiklassa säädetään, jotta sitä voi käyttää eläinten ravinnoksi. Kalateollisuudessa kyseisiin johtoihin voidaan johtaa myös puhdasta merivettä sellaisena kuin se määritellään elintarvikehygieniasta 29 päivänä huhtikuuta 2004 annetun Euroopan parlamentin ja neuvoston asetuksen (EY) N:o 852/2004 (EUVL L 139, 30.4.2004, s. 1) 2 artiklassa. Prosessivettä saa käyttää eläinten ravinnoksi ainoastaan, kun se kuljettaa rehu- tai elintarvikeaineksia ja kun se on teknisesti vapaa puhdistusaineista, desinfiointiaineista ja muista aineista, joita ei ole hyväksytty rehulainsäädännössä.

(7) Termillä ’kiinteät yhdyskuntajätteet’ ei tarkoiteta asetuksen (EY) N:o 1774/2002 määritelmän mukaista ruokajätettä.”